**Tallinna linna 2019. aasta eelarve**

KOGUMAHT

Linna 2019. aasta eelarve sissetulekute ja väljaminekute kogumahuks on 761 258 984 €, mis on 33 861 859 € ehk 4,7% enam kui 2018. aasta täpsustatud eelarves kavandatud.

TULUD

Linna 2019. aasta tulude üldmahuks kavandatakse 723 797 759 €. Tuludest moodustavad maksutulud 66%, sh riiklikud maksud 64% ja kohalikud maksud 2%.

Linna peamisteks tuludeks on üksikisiku tulumaks summas 439 000 000 €, maamaks 26 000 000 €, linna asutuste kaupade ja teenuste müügist saadav tulu 82 376 918 €, riigilt ja muudelt institutsioonidelt saadavad toetused 128 888 223 €

Tulumaksu kasvuks võrreldes 2018. aasta täpsustatud eelarvega on kavandatud 7,8%. Tulumaksu olulisemateks kasvuteguriteks järgmisel aastal on keskmise palga kasv 5-7% ning tulu saajate arvu kasv ligi 2000 võrra. Lisaks mõjutab 2019. aasta tulumaksulaekumist kohalikele omavalitsustele eraldatava tulumaksumäära tõus 11,86%-lt 11,93%-le.

KULUD

Suurima osakaaluga linna tegevuskuludest on hariduse, linnatranspordi ja sotsiaalhoolekande valdkonna kulud.

2019. aastal on oluliseks märksõnaks linna asutuste töötajate palkade korrigeerimine. Nähakse ette vahendid:

* linnaeelarvest palka saavate üldhariduskoolide õpetajate ja tugispetsialistide töötasu alammäärade tõstmiseks 1150 €-lt 1250 €-le;
* kõrgharidusega kultuuritöötajate miinimumtöötasu kasvuks 1 150€-lt 1 250 €-le;
* linna noorsootöötajate palga 1000 € suuruse alammäära kehtestamiseks;
* hooldustöötajate ja psühholoogide 10% palgatõusuks linna sotsiaalhoolekande asutustes;
* alampalga tõusuks 500lt eurolt 540 eurole;
* ühistranspordi veeremi sõidukijuhtide palgatõusuks 6%;
* reserviks teiste asutuste töötajate töötasude korrigeerimiseks vastavalt palgaturul toimunud muutustele.

Suurenevad mitmed toetused:

* kaksikute sünni sünnitoetus 320 eurolt 500 eurole lapse kohta;
* Tallinnas laste visiiditasu esmavisiidi kohta senise 1,60 euro asemel 2 eurot esmavisiidi kohta;
* puuetega inimeste hooldajatoetuse määr sügava puudega isiku hooldajal 40 eurolt 100 eurole kuus ja raske puudega isiku hooldajal 30 eurolt 50 eurole kuus;
* puuetega laste toetuse määr 76,70 eurolt 100 eurole aastas;
* raske ja sügava puudega laste tugiisikute tunnitasu 5 eurolt 6 eurole.

INVESTEERINGUD

Investeeringutest moodustavad suurima osa teede ja tänavate, hariduse ning kultuuri valdkonna investeeringud.

Oluline on märkida, et investeeringud on kavandatud lähtuvalt Tallinna linna eelarvestrateegiast aastateks 2019-2022. Korrigeeritud on objektide kogumaksumusi lähtudes hindadest ehitusturul. Strateegiast lähtuvalt on eelarves kavandatud suurimateks objektideks järgmised.

Teede ja tänavate valdkonnas on tähtsaimaks objektiks Reidi tee ehitus. Olulisel kohal on ka Vanasadama ja kesklinna vahelise liikuvuskeskkonna arendamine, aga ka Tulika tn, Poska tn, Koidu tn, Suur Sõjamäe tn, Raja tn, Valdeku tn ja Tedre tn.

Hariduse valdkonnas on suuremateks investeeringuobjektideks on Tallinna Saksa Gümnaasium, Tallinna Arte Gümnaasium, Tallinna Tondi Põhikool, Lasnamäe Põhikool, Nõmme Gümnaasiumi spordihoone, Tallinna Huvikeskus „Kullo“, Põhja-Tallinna linnaosa põlvkondade maja, Tallinna Männikäbi Lasteaed ja Sitsi Lasteaed.

Kultuurivaldkonnas on olulisimateks objektideks Linnateatri arendusprojekt, Salme Kultuurikeskuse renoveerimine ja Mustamäe Kultuurikeskus Kaja kui põlvkondade maja. Alustatakse ka mahukaid investeeringuid Tallinna Botaanikaaias.

Suurtest objektidest väärivad kindlasti mainimist ka Kalevi Keskstaadion ning Iru Hooldekodu õenduskodu.

HAABERSTI LINNAOSAST

Linnaosa 2019. aasta omatulud moodustavad 425 590 €. Suurimad omatulud on linnaosavalitsusele kuuluvate äriruumide üürile andmisest saadavad tulud 143 640 € ja reklaamitulud 120 000 €. Linnaosa omatulud vähenevad võrreldes 2018. aastaga 16 080 € ehk 4%. Omatulu vähenemine on seotud kaubandustegevusest saadava tulu vähenemisega 18 200 €, mille põhjuseks on ühe suuremahulise hooajalise lepingu lõppemine.

Linnaosa kuludeks on 2019. aastal ette nähtud 2 356 922 €. Kulud suurenevad võrreldes 2018. aastaga 91 961€ ehk 4%. Haljastuse kulusid suurendatakse 34 000 € võrra vastavalt Tallinna eelarvestrateegiale aastateks 2019-2022. Erinevalt eelmistest aastatest on kulude eelarves eraldi eelarvepositsioonina välja toodud mittetulundustegevuse toetamine, mis varem kajastus samal positsioonil piirkondlike sündmuste kuludega. 2019. aastal nähakse nimetatud toetusteks ette 3 750 €.